اور آنحضرتﷺ کا سامان وضو مہیا کرنے کے لیے مسجد نبوی کا راستہ لیتا تھا ، ایام شباب میں ان کی محبت کی کوئی حد نہ تھی ، وہ شمع نبوت پر پروانہ وار شیفتہ تھے ، آنحضرتﷺ کی ایک نگاہ کرم حضرت انسؓ کے لیے باعث صد طمانیت و تسلی تھی اور آقائے نامدار کی ایک آواز ان کے قالب عقیدت میں نئی روح پھونکنے کا سبب بن جاتی تھی ، رسول اللہ ﷺ کے وصال کے بعد اگرچہ ظاہری آنکھیں دیدار محبوب کو ترس گئی تھیں ، لیکن محبت کی معنوی آنکھوں پر باب فیض اب تک بند نہ ہوا تھا ؛چنانچہ کشتہ عشق نبوت اکثر خواب میں رسول اللہ صلی اللہ علیہ وآلہ وسلم کی زیارت سے مشرف ہوتا تھا اور صبح کو واقعات شبینہ کی یاد تازہ کرکے گریہ وزاری کا ایک طوفان بپا کرتا تھا ، عاشق صادق کے تڑپانے اور تلملانے کے لیے محبوب کی ایک ایک چیز نشتر کا کام کرتی ہے ،حضرت انسؓ بن مالک کا بعینہ یہی حال تھا،وہ محبوب دو عالم کا ذکر کرتے تھے اور فرط محبت سے بے قرار ہوجاتے تھے ۔
Entity: مالک — Type: /person